Die nasionale vlag van Andorra is op 27 Augustus 1971 amptelik in gebruik geneem. Die vlag vertoon ’n vertikale driekleur in blou, rooi en geel met die Andoraanse landswapen in die middel van die geel baan. Hoewel die drie bane ewe wyd voorkom is die geel baan in werklikheid wyer as die bou en rooi bane in verhouding 8:9:8. Die geskiedkundige vlag van Andorra, wat van 1806 tot 1866 gebruik is, het uit twee vertikale (soms ook horisontale) bane in geel en rooi bestaan. Daar word beweer dat hierdie vlag deur Napoleon in 1806 toegestaan is, maar die gebruik daarvan kan veel vroeër wees. ’n Variant van die moderne vlag sonder die wapenskild is na bewering deur Napoleon III ontwerp deur die blou baan wat Frankryk verteenwoordig, toe te voeg. Van 1931 tot 1939 is ’n horisontale weergawe van die vlag gebruik en die bedoeling was om die Spaanse vlag te weerspieël. In 1934 is vir ’n kort ruk ’n horisontale variant met ’n kroon in die middel vertoon terwyl Boris I geheers het.